Um Lønardeildin skuldi fylgt lønarkrøvunum hjá sjúkrarøktarum og smittaði av á aðrar lønarbólkar, hevði hetta árliga kostað samfelagnum fleiri hundrað milliónir krónur. Hesi krøvini eru tí ómøgulig at ganga á møti. Hesaferð er avtalaður ein lønarkarmur í krónum, sum merkir, at lønirnar mánaðarliga hækka 1.449 kr yvir 2 ár. Tað hevði tí verið meira enn ábyrgdarleyst av Lønardeildini at gingið við til ein slíkan sáttmála, sum tann, ið felagið hjá føroyskum sjúkrarøktarfrøðingum krevur. Hetta bæði mótvegis øðrum lønarbólkum, eins og móti samfelagnum annars. Her skal eisini havast í huga, at fleiri fakbólkar við líknandi útbúgvingarstøði sum sjúkrarøktarfrøðingar hava lægri og á leið somu løn sum sjúkrarøktarfrøðingar. Víst hevur verið á, at undir kreppuni fyrst í 90’ unum vóru almennu lønirnar settar niður, og tað er sjálvandi rætt, tí í 1993 minkaðu almennu lønirnar við 8,5 prosentum í miðal. Hetta er tó langt síðani hálað innaftur, eftir at tað í 1999 kom vend í. Um vit seta árið 2001 til vísitalið 100, so vóru lønirnar í 2016 hækkaðar upp í 145,4. Tað er tó at vóna, at Felagið Føroyskir Sjúkrarøktarfrøðingar umhugsar sína støðu og kemur aftur til samráðingarborðið, so vit saman kunnu finna eina realistiska loysn á lønartrætuni til frama fyri sjúkrarøktarfrøðingar, føroyska arbeiðsmarknaðin og samfelagið alt. Lønardeildin, Fíggjarmálaráðið. Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg